**Төсөл**

ЦЭВЭР УС ДАМЖУУЛАХ ШУГАМ ХООЛОЙН УГААЛГА ХИЙХ

ҮЙЛЧИЛГЭЭНИЙ ТӨЛБӨР ТООЦОХ ЖУРАМ

Нэг. Нийтлэг үндэслэл

* 1. Хот, суурины ус хангамж, ариутгах татуургын ашиглалтын тухай хуулийн 5.1 дэх заалтыг үндэслэн цэвэр ус дамжуулах шугам хоолойг шинээр угсрах, зөөж шилжүүлэхэд шугам хоолойн дотор талын механик бохирдлыг арилгаж, ашиглалтын үеийн найдвартай ажиллагааг хангах үйлчилгээний төлбөрийг тооцоолоход энэхүү журмын зорилго оршино.
	2. Монгол Улсын нутаг дэвсгэрийн хэмжээнд шинээр угсарч буй цэвэр усны шугам хоолойг ашиглахын өмнө цэвэрлэх, угаах үйл ажиллагааг энэхүү журмын дагуу гүйцэтгэнэ. Энэ журам нь ашиглалтанд байгаа шугам сүлжээг угаахад хамааралгүй болно.
	3. Энэхүү журмыг ус хангамж, ариутгах татуургын ашиглалт, үйлчилгээ эрхэлж буй тусгай зөвшөөрөл эзэмшигч байгууллагууд мөрдөнө.
	4. Шинээр цэвэр усны төвлөрсөн шугамд холбогдож байгаа болон цэвэр усны шугам зөөж холбох, шинэ шугам угсарч ашиглалтанд оруулах зэрэг үйл ажиллагааг гүйцэтгэж байгаа иргэн, аж ахуйн нэгж, байгууллагуудын төлбөрийг тооцоход энэхүү журмыг хэрэглэнэ.

Хоёр. Нэр томъёоны тайлбар

2.1 Энэхүү журамд хэрэглэсэн нэр томъёог дараах байдлаар ойлгоно. Үүнд:

* Цэвэр ус дамжуулах шугам хоолойн угаалга гэж шинээр болон шинэчлэн холбосон унд, ахуйн ус хангамжийн дамжуулах хоолойд угсралтын ажлын үед үүссэн механик бохирдлыг усаар хөөж арилгах, усны шинж чанарт өөрчлөлт оруулахгүй байх нөхцлийг хангах үйл ажиллагааг ;
* Халдваргүйжүүлэх гэж шугам хоолойг угаасны дараа тодорхой хугацаанд ариутгалын бодис бүхий уусмалаар дүүргэж, ариутгах үйл ажиллагааг ( БНбД 40-04-16-д заасны дагуу гүйцэтгэнэ.) ;
* Цэвэр усны шугам хоолойн угаалга хийсэн ажлын акт гэж цэвэр усны шугам хоолойд үүссэн механик бохирдлыг арилгаж, тухайн шугамыг угаасныг нотлох техникийн баримт бичгийг;

Гурав. Угаалга хийх ажлын тоо хэмжээг тодорхойлох

3.1 Цэвэр ус дамжуулах шугам хоолойд угаалга хийх ажиллагааг дараах ангиллын хүрээнд гүйцэтгэнэ. Үүнд:

* Төлөвлөлтөөр, шинээр хийгдэж буй шугам сүлжээ;
* Цэвэр усны төв болон салбар шугамыг хангагч байгууллагаас олгогдсон зөвшөөрлийн дагуу хэсэгчлэн шинэчлэх болон зөөж холбох шугам ;

3.2 Цэвэр ус дамжуулах шугам хоолойн угаалганд шаардагдах усны хэмжээг усны тоолуураар хэмжих бөгөөд тухайн угаах гэж буй шугамын эхэнд буюу төв шугамаас салбарласан огтолгооны хэсэгт усны тоолуур эсвэл зөөврийн зардал хэмжигч багажийг суурилуулна. Усны тоолуур болон хэмжигч багажийн заалтыг угаалга эхлэхийн өмнө ба угаалга хийж дууссаны дараа авч, хоёр талын төлөөллийг байлцуулан уг журмын хавсралт 1-д заасны дагуу акт үйлдэнэ.

3.3 Усны тоолуураар болон хэмжигч багажаар хэмжиж буй тохиолдолд угаалгын үргэлжлэх хугацаа нь хоолойн бохирдлын хэмжээнээс хамаарах бөгөөд угаасан усанд механик бохирдол илрэхгүй болсон үед угаалгыг дууссанд тооцно.

3.4 Хэрэв шугам хоолойн угаалгад шаардагдах усны хэмжээг усны тоолуураар тооцоход техникийн хувьд боломжгүй тохиолдолд энэ талаар актанд тодорхой дурдаж, дамжуулах хоолойн голч, хурд зэргийг үндэслэн доорх томьёогоор тодорхойлно. Үүнд:

Q=V $\*$ $\frac{π d^{2}}{4}\* t$ (м3)

 Энд:

 Q- Угаалга хийсэн усны хэмжээ (м3)

 V- Усны урсгалын хурд (Ус дамжуулах хоолойн гидравлик тооцоо буюу Шевеловын таблицыг үндэслэн усны урсгалын дундаж хурдыг 1,5м/сек гэж тооцно.)

 $π$- Аливаа тойргын уртыг түүний диаметрт хуваасан харьцааг илэрхийлдэг тогтмол тоо $π$=3.14

 d-Тухайн шугам хоолойн голч (м)

 t-Угаалга хийсэн хугацаа (секунд). Угаалга хийсэн цагийг секундэд шилжүүлж тооцно.

3.5 Дараах тохиолдолд шугам хоолойн угаалгын усыг тоолуураар хэмжих боломжгүй гэж үзнэ. Үүнд:

1. Усны тоолуур суурилуулах шаардлагатай тайвшруулах зайгүй;
2. Тухайн шугам хоолойд усны тоолуур тавих зай талбай байхгүй;
3. Ундны хүйтэн ус ба халуун усны тоолуур -1-р хэсэг: Хэмжил зүйн ба техникийн шаардлага MNS ISO4064-1-2016 стандартын шаардлага хангахгүй тохиолдолд;

3.6 Угаалга хийсний дараа гүйцэтгэгч буюу захиалагч байгууллага нь усны дээж шинжилгээ хийлгүүлж, тухайн шугам хоолойн усны чанар унд ахуйн усны стандартын шаардлага хангаж байгаа эсэхэд эрүүл ахуйн байцаагчийн дүгнэлт гаргуулна. Хэрэв усны чанар унд ахуйн усны стандартын шаардлага хангаагүй тохиолдолд шаардлага хангах хүртэл дахин давтан угаалгыг гүйцэтгэнэ.

 3.7 Ус дамжуулах хоолойн угаалга хийх үйлчилгээний төлбөрийг тухайн орон нутагт мөрдөгдөж байгаа цэвэр, бохир усны үйлчилгээний аж ахуйн нэгжийн тарифаар тооцож, нэхэмжилнэ.

3.8 Ус дамжуулах хоолойг угаах үедээ угаасан усыг бохир усны төвлөрсөн системд шууд нийлүүлсэн тохиолдолд бохир усны үйлчилгээний төлбөрийг тооцох бөгөөд харин гуу жалга, бохирын цооног болон зөвшөөрөгдсөн хаягдал цэгт хаях тохиолдолд бохир усны үйлчилгээний төлбөр тооцохгүй.

Хавсралт 1

ЦЭВЭР УС ДАМЖУУЛАХ ШУГАМ ХООЛОЙН УГААЛГА ХИЙХ АЖЛЫН АКТ

............он.........сар........өдөр №

Обьектын байршил /аймаг,хот/........................................................................................

............................................................................................................................................

Комиссын бүрэлдэхүүн:

Хангагч байгууллага болох...............................................-ыг төлөөлж...........................

 /хангагч байгууллагын нэр/ /албан тушаалын нэр/

ажилтай .............................................................., гүйцэтгэгч эсвэл захиалагч

 /овог нэр/ /доогуур зурах/

байгууллага болох....................................................-ыг төлөөлж...................................

 /хангагч байгууллагын нэр/ /албан тушаалын нэр/

ажилтай ..............................................................нарыг байлцуулан цэвэр усны ..........

диаметртэй дамжуулах шугам хоолойн угаалгыг ..................цагийн хугацаанд хийж энэхүү актыг үйлдэв. Үүнд:

Угаалга хийхийн өмнөх усны тоолуурын заалт.......................м3

Угаалга дууссаны дараах усны тоолуурын заалт................... м3

Усны тоолуур суурилуулах техникийн боломжгүй болсон дараах шалтгаан.............

...........................................................................................................................................

/шалтгаанаа тодорхой бичих/

байгаа тул цэвэр ус дамжуулах хоолойн угаалгыг 12 цагийн турш хийж, угсралтаас үүссэн механик бохирдлыг бүрэн арилгав. Ингэснээр цэвэр ус дамжуулах шугам хоолойн ашиглалтын үеийн найдвартай ажиллагааг хангасан болно.

Хангагч байгууллагын төлөөлөгч

 /нэр, гарын үсэг/

Гүйцэтгэгч эсвэл захиалагч байгууллагын төлөөлөгч

 /нэр, гарын үсэг/